答崔象之見謝之作
作者：韓維
朝代：宋

paragraphs: 陰風吹沙走長衢，方駕往過君之廬。
主人好事樂閒尚，揖我謂我非俗儒。
欣然開館掃塵榻，語論清簡發不虛。
投冠釋带聊自放，安用俗禮空囚拘。
分朋四座鬥巧奕，聊以勝負爲歡娛。
呼兒稍稍出珍玩，癭器礧砢承枯株。
持竿拂壁似有重，最後乃挂雙海圖。
云昔武皇恃威壯，驅石塞海怪可吁。
鞭笞鬼神各就事，簸弄旗幟翻以舒。
魚龍驚逃波浪惡，左右出沒揚牙鬚。
但憐物類頗幽怪，畫手安辨曹與吳。
北軒却下步小徑，竹深桂靜何縈紆。
我來方冬氣凜冽，已愛翠色侵衣裾。
即看春風撼芽甲，定見紅紫相欹扶。
乘閒取醉更何適，主人勿遽嫌喧呼。